Polisie in Wolseley groet 'toegewyde' kollega | Netwerk24
Deur Jackie Kruger 23 September 2020 14:11
Hy was 'n toegewyde en pligsgetroue polisieman en altyd besorg oor sy kollegas.
So beskryf kollegas vir a.o. Phillipus (Flippie) Calitz (49), die hoof van sigbare polisiëring by die polisie in Wolseley, wat na 'n lang siekte gesterf het.
'n Foto van a.o. Phillipus (Flippie) Calitz is Dinsdag op 'n gedenkdiens voor sy huis in Wolseley vertoon.
Volgens inligting van die polisie in Wolseley het Calitz vroeg in Julie siek geword en is hy in die Mediclinic in Worcester opgeneem. Hy was sedertdien in die hospitaal en is op Vrydag 18 September daar dood.
Sers. Meryll Africa, woordvoerder van die polisie in Wolseley, sê Calitz se kollegas beskryf hom as 'n toegewyde, pligsgetroue werker wat nooit geskroom het om aan hulle raad te gee nie. "Hy was te alle tye besorgd oor hul welstand."
A.o. Phillipus Calitz
Volgens die polisie is 'n gedenkdiens vir Calitz Dinsdag voor die Calitz-woning in Wolseley gehou. Die diens is bygewoon deur familielede, genl.maj. Nomthetheleli Mene, die groep-bevelvoerder, talle offisiere, polisielede van Wolseley en omliggende polisiekantore, verteenwoordigers van ander staatsdepartemente, buurtwagte en plaaswagte.
Calitz word oorleef deur sy vrou, Ilze, asook 'n seun en 'n dogter.
Hy het hom in 1991 by die polisie aangesluit en was sedert 1994 by die polisie in Wolseley werksaam. Huldeblyke vir Calitz het ook op Facebook ingestroom, onder meer op die Facebookgroep "Hoërskool Wolseley" waar hy in 1989 in matriek was. Mense het Calitz op Facebook beskryf as 'n goeie polisieman en mens, en volgens hulle was hy die steunpilaar van die Calitz-familie.